钦定古今图书集成/明伦汇编/官常典/第516卷 > 萧恭
## 钦定古今图书集成/明伦汇编/官常典/第516卷 > 萧恭

按《金史》本传：“恭字敬之，乃烈奚王之后也。父翊，天辅
间归朝，从攻兴中，遂以为兴中尹。师还，以恭为质子。
宗望伐宋，翊当领建、兴、成、川、懿五州兵，为万户军帅。
以恭材勇，使代其父行，时年二十三。至中山，宋兵出
战，恭先以所部击败之，经山东及渡淮袭康王，皆在
军中。师还，帅府承制授德州防御使，奚人之屯滨、棣”
间者皆隶焉。改棣州防御使。皇统间，改同知横海军
节度使。丁父忧，起复为太原少尹。用廉迁同知中京
留守事，累迁兵部侍郎，授世袭谋克。坐问禁中起居
状，决杖夺一官。贞元二年，为同知大兴尹。岁馀，迁兵
部尚书，为宋国生日使。以母忧去官。起复为侍卫亲
军马步军都指挥使。四年，迁光禄大夫，复为兵部尚
书。是岁，经画夏国边界，还过临潼，失所佩金牌，至太
原，忧恚成疾。时已具其事驿闻于朝，海陵复命给之，
仍遣谕恭曰：“汝失信牌，亦犹不谨，朕方俟汝欲有委
使，乃称疾耶？必以去日身佩信牌归，则无以为辞，欲
朕先知耳。”使至，恭已疾笃，稽颡受命，俄顷而卒。海陵
方遣使与其子护卫九哥驰视，乃戒府官使善护之。
至保州，已闻讣矣。海陵深悼惜之，命九哥謢丧以还，
所过州府设奠。丧至都，命百官致祭，亲临奠，赙赠甚
厚，并赐厩马一，谓九哥曰：“尔父衔命卒于道途，甚可
悼惜。朕乘此马十年，今赐汝父，可常控至柩前，既葬
汝则乘之。”